
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE
pentru modificarea contractului de asociere nr. 4127/A/20.11.2009 încheiat între Societatea Drumuri Municipale Timișoara S.A. şi Societatea Alpha Parking S.R.L., prin act adiţional

1. Descrierea situației actuale
Prin Hotărârea Consiliului Local nr. 161/28.04.2009 a fost aprobată atribuirea directă, prin contract de concesiune, către S.C. Administrarea Domeniului Public S.A. Timişoara, pe o perioada de 49 de ani, a unui teren din zona Piaţa 700,  în vederea realizării unei parcări subterane. HCLMT nr. 161/28.04.2009 a fost modificată prin HCLMT nr. 373/27.10.2009 şi prin HCLMT nr. 447/20.12.2010. Astfel în baza HCL nr. 161/2009 Municipiul Timişoara a încheiat cu SC Administrarea Domeniului Public SA contractul de concesiune nr. 1/20.11.2009.
Contractul de asociere nr. 4127/A/20.11.2009 încheiat între Societatea Administrarea Domeniului Public S.A. şi Societatea Constructim S.A. a fost modificat prin HCLMT nr. 174/02.11.2012, în sensul că asociatul Societatea Constructim S.A. a preluat administrarea şi exploatarea parcării din Piaţa Timişoara 700.
Actualmente contractul de asociere în participațiune nr. 4127/A/20.11.2009, prin intermediul căruia se exploatează parcarea subterană situată în Municipiul Timișoara, Piața 700, se derulează între Societatea Drumuri Municipale Timisoara S.A., pe de o parte și Societatea Alpha Parking SRL București, pe de altă parte. Contractul de asociere a fost încheiat, inițial, între Societatea Drumuri Municipale Timisoara S.A. și Societatea Constructim SA Timișoara, iar acesta a fost aprobat ca urmare a adoptării HCL Timișoara nr. 161/28.04.2009. Ulterior, Societatea Constructim SA Timișoara a înstrăinat către Societatea Alpha Parking SRL, întreaga sa investiție constând în această parcare
2. Schimbări preconizate și rezultate așteptate
Prin contractul de novație nr. 5173/07.08.2017, Societatea Alpha Parking SRL, a devenit parte în contractul de asociere nr. 4127/A/20.11.2009, înlocuind pe asociatul Societatea Constructim S.A. și preluând toate drepturile și obligațiile avute de către acest asociat. Adunarea Generală a Acționarilor Societății Drumuri Municipale Timișoara S.A., a aprobat prin hotărârea nr. 5/04.08.2017, vânzarea de către Societatea Constructim SA a imobilului constând în parcarea din P-ța „Timișoara 700”, precum și a contractului final de novație.
Ulterior, între Societatea Drumuri Municipale Timișoara S.A. și noul partener Societatea Alpha Parking SRL, au avut loc mai multe negocieri, în urma cărora s-a convenit, de comun acord, că este necesar ca părțile să încheie un act adițional la contractul de asociere, convenind și asupra clauzelor pe care doresc să le modifice. 
Societatea Drumuri Municipale Timișoara S.A. - care are drept acționar unic pe Consiliul Local al Municipiului Timișoara, a urmărit creșterea beneficiilor în urma asocierii, astfel că aceasta nu va mai participa la cheltuieli în cota parte prevăzută în contract, acesteia revenindu-i o cotă procentuală din cifra de afaceri și nu din profit, ori aceasta este în avantajul acestei societăţi.
3. Concluzii
Consider necesar și oportun  aprobarea proiectului de hotărâre pentru modificarea contractului de asociere nr. 4127/A/20.11.2009 încheiat între Societatea Drumuri Municipale Timișoara S.A. şi Societatea Alpha Parking S.R.L., prin act adiţional.

